ASETUS N:o 26 tiettyjen kilpailusääntöjen soveltamisesta maataloustuotteiden tuotantoon ja kauppaan

EUROOPAN TALOUSYHTEISÖN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 42 ja 43 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

perustamissopimuksen 42 artiklan mukaan yhteiseen maatalouspolitiikkaan kuuluu siitä päättäminen, onko perustamissopimuksen kilpailusääntöjä sovellettava maataloustuotteiden tuotantoon ja kauppaan; jäljempänä annettuja säännöksiä on täydennettävä tämän politiikan kehityksen mukaisesti,

komission tekemät ehdotukset yhteisen maatalouspolitiikan muovaamiseksi ja toteuttamiseksi osoittavat, että tiettyjä kilpailusääntöjä on välittömästi alettava soveltaa maataloustuotteiden tuotantoon ja kauppaan, jotta saataisiin poistetuksi yhteismarkkinoiden periaatteiden vastaiset ja perustamissopimuksen 39 artiklassa mainittujen tavoitteiden toteuttamiselle haitalliset menettelytavat sekä luoduksi tarvittavat edellytykset yhteisen maatalouspolitiikan kehittämiseksi tarvittavan kilpailujärjestelmän toteuttamiselle,

kilpailusääntöjä, jotka koskevat perustamissopimuksen 85 artiklassa tarkoitettuja sopimuksia, päätöksiä ja menettelytapoja sekä määräävän markkina-aseman väärinkäyttöä, on sovellettava maataloustuotteiden tuotantoon ja kauppaan, jollei niiden soveltaminen estä kansallisten maatalouden markkinointijärjestelmien toimintaa tai vaaranna yhteisen maatalouspolitiikan tavoitteiden toteuttamista,

erityistä huomiota on kiinnitettävä sellaisten maataloustuottajien yhteenliittymien asemaan, jotka nimenomaan pyrkivät tuottamaan tai markkinoimaan maataloustuotteitaan yhteisesti tai käyttämään yhteisiä laitoksia, sikäli kuin tällaisella yhteisellä toiminnalla ei estetä kilpailua tai vaaranneta perustamissopimuksen 39 artiklan tavoitteiden toteuttamista,

sen välttämiseksi, että yhteisen maatalouspolitiikan kehittäminen vaarantuisi, sekä asianomaisten yritysten oikeusturvan ja tasapuolisen kohtelun varmistamiseksi on, jollei yhteisön tuomioistuimen toimivallasta tutkia komission päätöksiä muuta johdu, ainoastaan komissiolla oltava toimivalta ratkaista, täyttyvätkö kahdessa edellisessä kohdassa mainitut edellytykset perustamissopimuksen 85 artiklassa tarkoitettujen sopimusten, päätösten ja menettelytapojen osalta,

helpottaakseen perustamissopimuksen ja erityisesti sen 39 artiklan maataloutta koskevien erityissäännösten huomioon ottamista, komission on polkumyyntitapauksissa arvioitava kaikki seikat, jotka ovat johtaneet valituksen kohteena oleviin menettelytapoihin ja erityisesti hintataso, jolla tuotteita tuodaan kyseisille markkinoille; arviointinsa perusteella komission on annettava suosituksia ja annettava lupa perustamissopimuksen 91 artiklan 1 kohdassa tarkoitettuihin suojatoimenpiteisiin, ja

pannakseen täytäntöön maataloustuotteiden tuotannon tai kaupan tukea koskevat määräykset osana yhteisen maatalouspolitiikan kehittämistä komission olisi annettava laatia luettelo nykyisistä, uusista tai ehdotetuista tukimuodoista, annettava jäsenvaltioille aiheelliset vastineet ja ehdotettava niille sopivia toimenpiteitä,

ON ANTANUT TÄMÄN ASETUKSEN:

1 artikla

Tämän asetuksen voimaantulosta perustamissopimuksen 85 90 artiklaa sekä niiden täytäntöönpanoa koskevia säännöksiä sovelletaan kaikkiin perustamissopimuksen 85 artiklan 1 kohdassa ja 86 artiklassa tarkoitettuihin sopimuksiin, päätöksiin ja menettelyihin, jotka koskevat perustamissopimuksen liitteessä II lueteltujen tuotteiden tuotantoa tai kauppaa, jollei 2 artiklasta muuta johdu.

2 artikla

1. Perustamissopimuksen 85 artiklan 1 kohtaa ei sovelleta sellaisiin edellisessä artiklassa tarkoitettuihin sopimuksiin, päätöksiin ja menettelyihin, jotka kuuluvat olennaisena osana kansallisiin markkinoihin tai jotka ovat tarpeen perustamissopimuksen 39 artiklassa esitettyjen tavoitteiden saavuttamiseksi. Sitä ei sovelleta sellaisiin yksittäisen jäsenvaltion maataloustuottajien, tuottajien yhteenliittymien tai tällaisten yhteenliittymien muodostamien yhteenliittymien sopimuksiin, päätöksiin ja menettelyihin, jotka koskevat maataloustuotteiden tuotantoa tai myyntiä taikka maataloustuotteiden yhteisten varastointi-, käsittely- tai jalostuslaitosten käyttöä sikäli kuin niihin ei sisälly velvoitetta noudattaa määrättyjä hintoja, jollei komissio totea, että kilpailu tällöin estyy tai että perustamissopimuksen 39 artiklassa mainittujen tavoitteiden saavuttaminen vaarantuu.

2. Jollei yhteisön tuomioistuimen toimivallasta tutkia komission päätöksiä muuta johdu, ainoastaan komissiolla on toimivalta, sen jälkeen kun se on kuullut jäsenvaltioita ja niitä yrityksiä tai yritysten yhteenliittymiä, joita asia koskee, sekä muita luonnollisia henkilöitä tai oikeushenkilöitä, joiden kuulemista se pitää tarpeellisena, ratkaista päätöksellään, joka on julkaistava, mitkä sopimukset, päätökset ja menettelyt täyttävät 1 kohdassa säädetyt edellytykset.

3. Komissio tekee tämän ratkaisun joko omasta aloitteestaan taikka jonkin jäsenvaltion toimivaltaisen viranomaisen tai sellaisen yrityksen tai yritysten yhteenliittymän pyynnöstä, jota asia koskee.

4. Julkaistaessa on mainittava asianosaisten nimet ja päätöksen pääasiallinen sisältö; siinä on otettava huomioon yritysten perustellut edut sen suhteen, ettei niiden liikesalaisuuksia paljasteta.

3 artikla

1. Perustamissopimuksen 91 artiklan 1 kohtaa sovelletaan sopimuksen liitteessä II lueteltujen tuotteiden kauppaan, edellä sanotun kuitenkaan rajoittamatta sen 46 artiklan määräysten soveltamista.

2. Ottaen huomioon perustamissopimuksen maataloutta koskevat määräykset sekä erityisesti 39 artiklan määräykset komissio arvioi kaikki seikat, jotka ovat johtaneet valituksen kohteena oleviin menettelyihin, ja erityisesti sen hintatason, jolla tuotteita tuodaan kyseisille markkinoille muualta. Arviointinsa perusteella komissio antaa suosituksia ja antaa luvan perustamissopimuksen 91 artiklan 1 kohdassa tarkoitetuille suojatoimenpiteille.

4 artikla

Perustamissopimuksen 93 artiklan 1 kohdan ja 93 artiklan 3 kohdan ensimmäisen virkkeen määräyksiä sovelletaan perustamissopimuksen liitteessä II lueteltujen tuotteiden tuotannon tai kaupan tukeen.

5 artikla

Tämä asetus tulee voimaan sitä päivää seuraavana päivänä, jona se on julkaistu Euroopan yhteisöjen virallisessa lehdessä, lukuun ottamatta 1 3 artiklan säännöksiä, jotka tulevat voimaan 1 päivänä heinäkuuta 1962.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 4 päivänä huhtikuuta 1962.

Neuvoston puolesta

Puheenjohtaja

M. COUVE DE MURVILLE